Busto de Pedro Murias, monumento á entrada da granxa escola. A lenda di: "La Junta de Patronos de esta escuela reunida en la Habana en honra a la memoria de su fundador Don Pedro Murias y Rodríguez"Busto de Pedro Murias, monumento á entrada da granxa escola. A lenda di: "La Junta de Patronos de esta escuela reunida en la Habana en honra a la memoria de su fundador Don Pedro Murias y Rodríguez"
**Pedro Murias Rodríguez**, nado na Devesa (Ribadeo) en 1840 e finado na Habana en 1906, foi un indiano e filántropo de orixe galega.

Traxectoria
-----------

Despois de nacer e comezar a medrar en San Xián dos Carballos (A Devesa), emigra a Cuba (1865) sendo aínda un rapaz atopando un emprego nunha fábrica de tabacos. En Cuba dedicarase a distintos negocios (fábrica de cervexa, frota de transporte e participación noutras actividades industriais), mais principalmente estará relacionado coa industria do tabaco.

No 1870 unha doenza obrígao a volver a Galicia. Recuperado e volto a Cuba, funda a súa primeira fábrica, 'La Meridiana'. Creou varias marcas de cigarros (Balmoral, La Devesa, Flor de los campos de Cuba, El indolico, La Meridiana, Pedro Murias, La Reserva, La Viajera) e aparece entre as marcas máis vendidas de puros habanos en listados de 1904. A súa leira de Vuelta Abajo, en Pinar del Río, tiña 47 000 hectáreas, o que dá idea da importancia que acadou o seu negocio. Tras a súa morte, as súas fábricas sufriron diferente sorte. 'La Meridiana', a que fora súa primeira fábrica, fundada na Habana, patroneada xa polos irmáns Díaz, cambiou o seu nome a 'Real fábrica de tabacos El Fin del Mundo'.

No ano 1892 a súa fortuna e influencia fixeron posible que tivese a concesión para construír peirao e depósitos en Dimas, que en 1896, xa como concello, e en agradecemento á súa xenerosidade, pasaría a chamarse 'San Pedro Murias' (con posterioridade, volveu chamarse 'Dimas').

Contribuíu á sociedade Naturais de Galicia, fundada na Habana como sostén da emigración. No seu testamento destinou a maioría das súas riquezas á creación da Fundación Agrícola Pedro Murias, que deu lugar á Granxa Escola Pedro Murias, na súa parroquia natal.

Pedro Murias recibiu unha distinción co motivo do seu 'concurso decisivo á fundación de Dimas ou San Pedro de Murias: 'En graza ós servizos que tiña prestado á clase indixente do pobo en formación', por Real Orde de 4 de novembro de 1897 ingresou na Orde Civil de Beneficencia, honor acreditado por diploma expedido en 19 de xaneiro de 1898 firmado por Segismundo Moret.

Notas
-----

1. 1 2  ""Pedro Murias: Tabaqueiro na Habana, indiano na Devesa"". *CDL*. Consultado o 28/10/2016.
2. ↑  Fernández Vizoso, Martín (8/8/2016). "La finca de 47.000 hectáreas de Murias y otros prodigios de la emigración". *La Voz de Galicia*. Consultado o 8/8/2016.
3. ↑  "Whitout the gost of a chance - Pedro Murias' La Meridiana". Consultado o 28/10/2016.
4. ↑  "3 de septiembre". *Calendario cubano*. Consultado o 28/10/2016.
5. ↑  "Dimas en Open Street Map". *OpenStreetMap*. Consultado o 28/10/2016.
6. ↑  Costa, Antón (outubro 1992). "Na escola do franquismo non había a ilusión que debía haber". Nova Escola Galega (14): 66–68.
7. ↑  Fernández Vizoso, Martín (23/10/2016). "La granja Pedro Murias sentó las bases del agro comarcal y del grupo lácteo gallego". *La Voz de Galicia*. Consultado o 28/10/2016.
8. ↑  "Anales de la Academia de la Historia; publicación bimestre. [1921] (p.270)". Consultado o 28/10/2016.

Véxase tamén
------------

### Bibliografía

* Cabana Iglesia, Ana (2006). *"O éxito empresarial na emigración e a industria tabaqueira nas últimas décadas da Cuba colonial" in Empresarios de Galicia*. : CIEF Centro de Investigación Económica e Financeira; Fundación Caixa Galicia. pp. 126–139.

|  |  |
| --- | --- |
| Control de autoridades | 
* Wd: Q12397411
* WorldCat
* VIAF: 232513243
* BNE: XX1378770

 |